|  |  |  |  |  |  |  |
| --- | --- | --- | --- | --- | --- | --- |
| Številka: 4032-2/2017/6 | | | | | | |
| Ljubljana, 11. september 2017 | | | | | | |
| EVA: / | | | | | | |
| GENERALNI SEKRETARIAT VLADE REPUBLIKE SLOVENIJE  [Gp.gs@gov.si](mailto:Gp.gs@gov.si) | | | | | | |
| **ZADEVA: Poročilo o izvrševanju javnih pooblastil, danih SID – Slovenski izvozni in razvojni banki, d. d., Ljubljana (2016) – predlog za obravnavo** | | | | | | | | | | |
| **1. Predlog sklepov vlade:** | | | | | | | | | | |
| Na podlagi prvega odstavka 15. člena Zakona o zavarovanju in financiranju mednarodnih gospodarskih poslov (Uradni list RS, št. 2/04, 56/08 – ZSIRB in 82/15), drugega odstavka 17. člena Zakona o Slovenski izvozni in razvojni banki (Uradni list RS, št. 56/08, 20/09 in 25/15 – ZBan-2) in prvega odstavka 106. k člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP in 96/15 – ZIPRS1617) je Vlada Republike Slovenije na ... seji dne ... pod točko ... sprejela naslednji sklep:  Vlada Republike Slovenije je sprejela Poročilo o izvrševanju javnih pooblastil, danih SID – Slovenski izvozni in razvojni banki, d. d., Ljubljana (2016), in ga pošlje Državnemu zboru Republike Slovenije.    mag. Lilijana Kozlovič  GENERALNA SEKRETARKA  Priloge sklepa:   * predlog sklepa Vlade Republike Slovenije z obrazložitvijo * dopis SID banke * Poročilo o izvrševanju javnih pooblastil, danih SID – Slovenski izvozni in razvojni banki, d. d., Ljubljana (2016)   Sklep prejmejo:   * Državni zbor Republike Slovenije * Ministrstvo za finance * Služba Vlade Republike Slovenije za zakonodajo * SID - Slovenska izvozna in razvojna banka, d. d., Ljubljana | | | | | | | | | | |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** | | | | | | | | | | |
| / | | | | | | | | | | |
| **3.a Osebe, odgovorne za strokovno pripravo in usklajenost gradiva:** | | | | | | | | | | |
| * mag. Mateja Vraničar Erman, ministrica, * mag. Miranda Groff Ferjančič, državna sekretarka, * Monika Pintar Mesarič, generalna direktorica Direktorata za javno premoženje, * mag. Aleksander Nagode, vodja Sektorja za upravljanje javnega premoženja, * Stana Gantar, podsekretarka v Sektorju za upravljanje javnega premoženja. | | | | | | | | | | |
| **3.b Zunanji strokovnjaki, ki so sodelovali pri pripravi dela ali celotnega gradiva:** | | | | | | | | | | |
| / | | | | | | | | | | |
| **4. Predstavniki vlade, ki bodo sodelovali pri delu državnega zbora:** | | | | | | | | | | |
| * mag. Mateja Vraničar Erman, ministrica, * mag. Miranda Groff Ferjančič, državna sekretarka, * Monika Pintar Mesarič, generalna direktorica Direktorata za javno premoženje, * mag. Aleksander Nagode, vodja Sektorja za upravljanje javnega premoženja, * Stana Gantar, podsekretarka v Sektorju za upravljanje javnega premoženja. | | | | | | | | | | |
| **5. Kratek povzetek gradiva:** | | | | | | | | | | |
| SID – Slovenska izvozna in razvojna banka, d. d., Ljubljana, je specializirana banka z javnim pooblastilom za izvajanje spodbujevalnih in razvojnih nalog ter storitev na področjih mednarodne trgovine, gospodarskega in razvojnega sodelovanja, podjetniških, inovacijsko-raziskovalnih in izobraževalnih dejavnosti, ekologije in energetike ter izgradnje infrastrukture in na drugih področjih, pomembnih za razvoj Republike Slovenije. Javna pooblastila izhajajo iz Zakona o zavarovanju in financiranju mednarodnih gospodarskih poslov (v nadaljnjem besedilu: ZZFMGP), Zakona o Slovenski izvozni in razvojni banki (v nadaljnjem besedilu: ZSIRB), Zakona o varstvu okolja, Zakona o jamstveni shemi Republike Slovenije, Zakona o jamstveni shemi Republike Slovenije za fizične osebe, Zakona o poroštvih Republike Slovenije za financiranje investicij gospodarskih družb in Zakona o javnih financah. V priloženem poročilu je podrobneje opisano izvajanje teh javnih pooblastil, v obrazložitvi gradiva pa je predstavljen povzetek. | | | | | | | | | | |
| **6. Presoja posledic za:** | | | | | | | | | | |
| a) | javnofinančna sredstva nad 40.000 EUR v tekočem in naslednjih treh letih | | | | | | | | | DA / **NE** |
| b) | usklajenost slovenskega pravnega reda s pravnim redom Evropske unije | | | | | | | | | DA / **NE** |
| c) | administrativne posledice | | | | | | | | | DA / **NE** |
| č) | gospodarstvo, zlasti mala in srednja podjetja ter konkurenčnost podjetij | | | | | | | | | DA / **NE** |
| d) | okolje, vključno s prostorskimi in varstvenimi vidiki | | | | | | | | | DA / **NE** |
| e) | socialno področje | | | | | | | | | DA / **NE** |
| f) | dokumente razvojnega načrtovanja:   * nacionalne dokumente razvojnega načrtovanja * razvojne politike na ravni programov po strukturi razvojne klasifikacije programskega proračuna * razvojne dokumente Evropske unije in mednarodnih organizacij | | | | | | | | | DA / **NE** |
| **7.a Predstavitev ocene finančnih posledic nad 40.000 EUR:**  (Samo če izberete DA pod točko 6.a.)  / | | | | | | | | | | |
| **I. Ocena finančnih posledic, ki niso načrtovane v sprejetem proračunu** | | | | | | | | | | |
|  | | | Tekoče leto (t) | | t + 1 | t + 2 | | | t + 3 | |
| Predvideno povečanje (+) ali zmanjšanje (**–**) prihodkov državnega proračuna | | |  | |  |  | | |  | |
| Predvideno povečanje (+) ali zmanjšanje (**–**) prihodkov občinskih proračunov | | |  | |  |  | | |  | |
| Predvideno povečanje (+) ali zmanjšanje (**–**) odhodkov državnega proračuna | | |  | |  |  | | |  | |
| Predvideno povečanje (+) ali zmanjšanje (**–**) odhodkov občinskih proračunov | | |  | |  |  | | |  | |
| Predvideno povečanje (+) ali zmanjšanje (**–**) obveznosti za druga javnofinančna sredstva | | |  | |  |  | | |  | |
| **II. Finančne posledice za državni proračun** | | | | | | | | | | |
| **II.a Pravice porabe za izvedbo predlaganih rešitev so zagotovljene:** | | | | | | | | | | |
| Ime proračunskega uporabnika | | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | Znesek za t + 1 | |
|  | |  | |  | |  | | |  | |
|  | |  | |  | |  | | |  | |
| **SKUPAJ** | | | | | |  | | |  | |
| **II.b Manjkajoče pravice porabe bodo zagotovljene s prerazporeditvijo:** | | | | | | | | | | |
| Ime proračunskega uporabnika | | Šifra in naziv ukrepa, projekta | | Šifra in naziv proračunske postavke | | Znesek za tekoče leto (t) | | | Znesek za t + 1 | |
|  | |  | |  | |  | | |  | |
|  | |  | |  | |  | | |  | |
| **SKUPAJ** | | | | | |  | | |  | |
| **II.c Načrtovana nadomestitev zmanjšanih prihodkov in povečanih odhodkov proračuna:** | | | | | | | | | | |
| Novi prihodki | | | | Znesek za tekoče leto (t) | | | Znesek za t + 1 | | | |
|  | | | |  | | |  | | | |
|  | | | |  | | |  | | | |
| **SKUPAJ** | | | |  | | |  | | | |
| **OBRAZLOŽITEV:**   1. **Ocena finančnih posledic, ki niso načrtovane v sprejetem proračunu**   V zvezi s predlaganim vladnim gradivom se navedejo predvidene spremembe (povečanje, zmanjšanje):   * prihodkov državnega proračuna in občinskih proračunov, * odhodkov državnega proračuna, ki niso načrtovani na ukrepih oziroma projektih sprejetih proračunov, * obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.  1. **Finančne posledice za državni proračun**   Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:  **II.a Pravice porabe za izvedbo predlaganih rešitev so zagotovljene:**  Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:   * proračunski uporabnik, ki bo financiral novi projekt oziroma ukrep, * projekt oziroma ukrep, s katerim se bodo dosegli cilji vladnega gradiva, in * proračunske postavke.   Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.  **II.b Manjkajoče pravice porabe bodo zagotovljene s prerazporeditvijo:**  Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.  **II.c Načrtovana nadomestitev zmanjšanih prihodkov in povečanih odhodkov proračuna:**  Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. | | | | | | | | | | |
| **7.b Predstavitev ocene finančnih posledic pod 40.000 EUR: /** | | | | | | | | | | |
| **8. Predstavitev sodelovanja z združenji občin:** | | | | | | | | | | |
| Vsebina predloženega gradiva (predpisa) vpliva na:   * + pristojnosti občin,   + delovanje občin,   + financiranje občin. | | | | | | | | DA/**NE** | | |
| Gradivo (predpis) je bilo poslano v mnenje:   * Skupnosti občin Slovenije SOS: DA/**NE** * Združenju občin Slovenije ZOS: DA/**NE** * Združenju mestnih občin Slovenije ZMOS: DA/**NE**   Predlogi in pripombe združenj so bili upoštevani:   * v celoti, * večinoma, * delno, * niso bili upoštevani.   Bistveni predlogi in pripombe, ki niso bili upoštevani. | | | | | | | | | | |
| **9. Predstavitev sodelovanja javnosti:** | | | | | | | | | | |
| Gradivo je bilo predhodno objavljeno na spletni strani predlagatelja: | | | | | | | | DA / **NE** | | |
| Gradivo predstavlja informacijo vladi, glede katere sodelovanje javnosti ni potrebno. | | | | | | | | | | |
| (Če je odgovor DA, navedite:  Datum objave: ………  V razpravo so bili vključeni:   * nevladne organizacije, * predstavniki zainteresirane javnosti, * predstavniki strokovne javnosti, * občine in združenja občin ali pa navedite, da se gradivo ne nanaša nanje.   Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte):  Upoštevani so bili:   * v celoti, * večinoma, * delno, * niso bili upoštevani.   Bistvena mnenja, predlogi in pripombe, ki niso bili upoštevani, ter razlogi za neupoštevanje:  Poročilo je bilo dano ……………..  Javnost je bila vključena v pripravo gradiva v skladu z Zakonom o …, kar je navedeno v predlogu predpisa.) | | | | | | | | | | |
| **10. Pri pripravi gradiva so bile upoštevane zahteve iz Resolucije o normativni dejavnosti:** | | | | | | | | DA / **NE** | | |
| **11. Gradivo je uvrščeno v delovni program vlade:** | | | | | | | | DA / **NE** | | |
| mag. Mateja Vraničar Erman  MINISTRICA | | | | | | | | | | |

PRILOGE:

* predlog sklepa Vlade Republike Slovenije z obrazložitvijo
* dopis SID banke
* Poročilo o izvrševanju javnih pooblastil, danih SID – Slovenski izvozni in razvojni banki, d. d., Ljubljana (2016)

PRILOGA I

PREDLOG

Številka:

Ljubljana, …………………

Na podlagi prvega odstavka 15. člena Zakona o zavarovanju in financiranju mednarodnih gospodarskih poslov (Uradni list RS, št. 2/04, 56/08 – ZSIRB in 82/15), drugega odstavka 17. člena Zakona o Slovenski izvozni in razvojni banki (Uradni list RS, št. 56/08, 20/09 in 25/15 – ZBan-2) in prvega odstavka 106. k člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP in 96/15 – ZIPRS1617) je Vlada Republike Slovenije na ... seji dne ... pod točko ... sprejela naslednji sklep:

Vlada Republike Slovenije je sprejela Poročilo o izvrševanju javnih pooblastil, danih SID – Slovenski izvozni in razvojni banki, d. d., Ljubljana (2016), in ga pošlje Državnemu zboru Republike Slovenije.

mag. Lilijana Kozlovič

GENERALNA SEKRETARKA

Priloge sklepa:

* predlog sklepa Vlade Republike Slovenije z obrazložitvijo
* dopis SID banke
* Poročilo o izvrševanju javnih pooblastil, danih SID – Slovenski izvozni in razvojni banki, d. d., Ljubljana (2016)

Sklep prejmejo:

* Državni zbor Republike Slovenije
* Ministrstvo za finance
* Služba Vlade Republike Slovenije za zakonodajo
* SID - Slovenska izvozna in razvojna banka, d. d., Ljubljana

PRILOGA II

**OBRAZLOŽITEV**

**1 SPLOŠNO**

Namen poročila je predstavitev izvrševanja pooblastil, ki jih je Republika Slovenija (v nadaljnjem besedilu: RS) na podlagi različnih zakonov podelila SID – Slovenski izvozni in razvojni banki, d. d. (v nadaljnjem besedilu: SID banka). V poročilu, ki ga je pripravila SID banka in je priloga tega poročila, so podrobneje predstavljeni nameni in cilji Zakona o Slovenski izvozni in razvojni banki Zakon o Slovenski izvozni in razvojni banki (Uradni list RS, št. 56/08, 20/09 in 25/15 – ZBan-2; v nadaljnjem besedilu: ZSIRB) kot ključnega predpisa, ki ureja delovanje SID banke, ter njihovo uresničevanje, kar omogoča opredelitev nadaljnjih ukrepov za doseganje vseh zakonskih ciljev, predstavljeni so okviri, ki določajo delovanje SID banke, poslovni model z upoštevanjem mogočih distribucijskih poti, vzvodi, ki jih ima SID banka na voljo, cenovna politika ter vloga SID banke in instrumenti, ki jih ima na voljo. Omenjeno poročilo vsebuje tudi predstavitev izvrševanja pooblastil na podlagi Zakona o zavarovanju in financiranju mednarodnih gospodarskih poslov (Uradni list RS, št. 2/04, 56/08 – ZSIRB in 82/15;

v nadaljnjem besedilu: ZZFMGP) ter poročilo o doseganju zastavljenih ciljev SID banke na podlagi prvega odstavka 106. k člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP in 96/15 – ZIPRS1617; v nadaljnjem besedilu: ZJF) za leto 2016. Na podlagi v letu 2010 spremenjenega ZJF se SID banki lahko neposredno dodeljujejo proračunska sredstva za spodbujanje razvojnih projektov oziroma za izvajanje ukrepov finančnega inženiringa.

**2 IZVAJANJE JAVNEGA POOBLASTILA PO ZSIRB**

2.1 Nameni ZSIRB

ZSIRB je bil sprejet v Državnem zboru Republike Slovenije 23. 5. 2008. Njegov 17. člen določa, da SID banka enkrat letno poroča Vladi Republike Slovenije (v nadaljnjem besedilu: vlada) o izvrševanju danih pooblastil po ZSIRB v preteklem letu, vlada pa o tem enkrat letno poroča Državnemu zboru Republike Slovenije.

Ključni razlogi za sprejetje ZSIRB ter oblikovanje izvozne in razvojne banke so bili:

* učinkovito izvajanje Strategije razvoja Slovenije;
* zagotavljanje dolgoročne in stabilne gospodarske rasti in razvoja ter
* izboljšanje sistema razvojnega financiranja.

Z ZSIRB je bilo SID banki dano pooblastilo za izvajanje javnih spodbujevalnih nalog zlasti finančne narave na področju uvajanja in povečanja večje raznovrstnosti, konkurenčnosti in internacionalizacije gospodarstva, industrije in storitev, mednarodne trgovine, gospodarskega in razvojnega sodelovanja, podjetniških, inovacijsko-raziskovalnih in izobraževalnih dejavnosti, okolja, energije in infrastrukture, na regionalnem, socialnem, stanovanjskem in drugih za razvoj pomembnih področjih. Temeljni cilj ZSIRB je, da lahko slovenska država s specializirano banko spodbuja finančne storitve za potrebe trajnostnega razvoja slovenskega gospodarstva in upravljanje tveganj ter poenostavi in racionalizira obstoječe oblike in načine delovanja slovenskega razvojnega financiranja, upoštevajoč interese učinkovitega izvajanja javnofinančne podpore. Cilj države je bil tudi, da postane SID banka orodje pri racionalizaciji in dvigu učinkovitosti razvojno-spodbujevalnega sistema, in sicer tako da prevzame povezovalno vlogo na omenjenih področjih, pomembnih za trajnostni razvoj Slovenije.

SID banka je po vzoru sistema spodbujevalnega financiranja v državah članicah EU osrednja nacionalna javnofinančna spodbujevalna institucija in je s svojim delovanjem strateškega pomena za dostopnost do virov financiranja.

SID banka je v letu 2016 pripomogla k izboljšanju dostopnosti do virov financiranja kot enemu izmed temeljnih kazalnikov merjenja konkurenčnosti nacionalnega gospodarstva in izvajanja pooblastil po ZSIRB.

2.2 Izvajanje ZSIRB v letu 2016

2.2.1 Kreditne linije SID banke v letu 2016

Poleg Spodbujevalno-razvojne platforme so kreditne linije SID banke eden od pomembnejših mehanizmov za sistematično financiranje gospodarstva. Kreditne linije SID banke so prilagojene načinu financiranja in pravilom državnih pomoči ter pogojem namenskih virov sredstev. Kreditne linije s statusom »razvojnega programa SID banke« so oblikovane za posredno financiranje končnih prejemnikov preko komercialnih bank in hranilnic, pri čemer SID banka nima diskrecijske pravice glede financiranja končnega prejemnika, medtem ko kreditne linije s statusom »razvojno spodbujevalni program SID banke« pomenijo, da ima SID banka diskrecijsko pravico glede financiranja končnega prejemnika, takšne linije pa se praviloma izvajajo kot sheme državne pomoči in so zato nekoliko zahtevnejše.

S kreditnimi linijami SID banka udejanja transformacijsko vlogo in s tem ustvarja novo vrednost za ciljne skupine končnih prejemnikov.

2.2.2 Ukrepi finančnega inženiringa

Mešanje sredstev proračuna EU in/ali proračuna RS z drugimi lastnimi viri SID banke je način izvajanja finančnih ukrepov javnih politik v obliki povratnih spodbud za končne prejemnike, s ciljem izboljšati dostop ciljnim skupinam končnih prejemnikov do financiranja. Pri tem se lahko kombinira tudi povratne in nepovratne spodbude, če se spodbuja finančno izvedljive, a manj atraktivne naložbe (eksternalije). Tak način delovanja SID banke na področju financiranja je SID banka označila kot Spodbujevalno-razvojna platforma, z njim pa sledi praksi drugih držav članic EU na področju sodelovanja države in nacionalne razvojne banke. Pri čemer se nacionalne ureditve med seboj razlikujejo glede na specifiko pravnih podlag.

Banka je v letu 2016 skupaj z MGRT izvajala tri ukrepe finančnega inženiringa oziroma sedem specializiranih kreditnih linij. Poleg aktivne kreditne linije za neposredno financiranje tehnološko-razvojnih projektov, dveh kreditnih linij za financiranje tekočega poslovanja malih in srednje velikih podjetij, kreditne linije za financiranje naložb in zaposlovanja malih in srednje velikih podjetij, kreditne linije za financiranje raziskav, razvoja in inovacij malih in srednje velikih podjetij je SID banka v 2016 uvedla še dve novi kreditni liniji, namenjeni neposrednemu financiranju malih in srednje velikih podjetij, eno za financiranje poslovanja in kapitalskega utrjevanja malih in srednje velikih podjetij ter drugo za financiranje naložb in kapitalskega utrjevanja malih in srednje velikih podjetij.

Novi kreditni liniji temeljita na principu ugodnega dolgoročnega posojila z dolgim moratorijem na odplačilo glavnice. Poleg tipičnih razvojnih učinkov glede na ciljne vsebine na tržnih vrzelih (investicije, raziskave, razvoj, inovacije, dolgoročni obratni kapital) je glavni namen produkta omogočiti podjetjem z nizko kapitalsko ustreznostjo, da izboljšajo strukturo ročnosti dolgov, se postopno kapitalsko okrepijo in uvajajo (nov) perspektiven poslovni model.

V letu 2016 je bilo v okviru skladov finančnega inženiringa plasiranih 117,1 milijona EUR novih sredstev v obliki kreditov. Neto dani krediti so ob koncu leta 2016 znašali skupaj 164,6 milijona EUR. Tehtana povprečna ročnost kreditov je znašala 7,1 leta, tehtan povprečen pribitek nad referenčno obrestno mero pa 2,37 odstotne točke. Uporabljen Kreditne linije posojilnega sklada se izvajajo kot **sheme državne pomoči, ki jih priglasi SID banka in predstavljajo** t.i. odprto ponudbo oziroma **trajen neposreden dostop podjetjem do novih virov** za namen spodbujanja lastne raziskovalno-razvojne dejavnosti gospodarskih družb. a vira sredstev MGRT in Evropske investicijske banke sta bila ključna za zniževanje stroškov financiranja končnim upravičencem. Z enim evrom vira ministrstva je bilo na voljo 3,8 evra osnovnega kreditnega potenciala.

Posojilni sklad Ukrepa finančnega inženiringa za spodbujanje tehnološko-razvojnih projektov:

Kreditne linije posojilnega sklada se izvajajo kot **sheme državne pomoči, ki jih priglasi SID banka in predstavljajo** t.i. odprto ponudbo oziroma **trajen neposreden dostop podjetjem do novih virov** za namen spodbujanja lastne raziskovalno-razvojne dejavnosti gospodarskih družb.

Posojilni sklad ukrepa finančnega inženiringa za spodbujanje razvoja malih in srednje velikih podjetij**:**

Na podlagi nacionalnega reformnega programa 2013-2014 je SID banka v sodelovanju z Ministrstvom za gospodarski razvoj in tehnologijo pripravila **Ukrep finančnega inženiringa za spodbujanje razvoja malih in srednje velikih podjetij**, ki pomeni vsebinsko in finančno širitev Spodbujevalno razvojne platforme.

Proračun Ukrepa finančnega inženiringa za spodbujanje razvoja malih in srednje velikih podjetij znaša **500 milijonov EUR**, od tega jih 120 milijonov EUR zagotavlja MGRT 380 milijonov EUR pa SID banka, tudi iz naslova zadolževanja pri EIB. Pogodbo sta MGRT in SID banka sklenila dne 10.9.2013. S prerazporeditvijo 51 milijonov EUR iz vira MGRT na Posojilni sklad ukrepa finančnega inženiringa za spodbujanje naložb, poslovanja in kapitalskega utrjevanja malih in srednje velikih podjetij in znižanjem ustreznega deleža sredstev iz vira SID banke v letu 2016 znaša proračun posojilnega sklada **287,5 milijonov EUR**.

Posojilni sklad ukrepa finančnega inženiringa za spodbujanje naložb, poslovanja in kapitalskega utrjevanja malih in srednje velikih podjetij**:**

Z razvojnim posojilom za kapitalsko utrjevanje malih in srednjih podjetij SID banka omogoča perspektivnim podjetjem z nizko kapitalsko ustreznostjo, da pridejo do cenovno dostopnih virov financiranja, izboljšajo strukturo po ročnosti virov ter se postopno kapitalsko okrepijo in uvajajo (nov) perspektiven poslovni model. Ob izteku posojila morajo biti ta podjetja sposobna dostopati do virov financiranja pri komercialnih bankah. Gre za ugodno dolgoročno posojilo do 12 let, z dolgim moratorijem na odplačevanje glavnice, ki temelji na osnovi finančnega inženiringa s sredstvi SID banke in MGRT.

Spodbujevalno-razvojna platforma ni namenjena financiranju podjetij v težavah.

**3 IZVAJANJE JAVNEGA POOBLASTILA PO ZZFMGP**

SID banka si kot pooblaščena institucija na področju zavarovanja izvoznih poslov in investicij po ZZFMGP v povezavi s 3. členom ZSIRB prizadeva za čim večjo podporo izvozu in investicijam, še posebej na področju srednje- in dolgoročnih tveganj, saj zaradi velikosti poslov in njihove relativne tveganosti ostaja pooblaščena ustanova tako rekoč edini zavarovatelj izvoznih kreditov in investicij pred netržnimi tveganji.

Na podlagi zakonskega pooblastila po ZSIRB ima SID banka status pooblaščene institucije za opravljanje vseh poslov po ZZFMGP, in tako v imenu in za račun Republike Slovenije (»RS«) izvaja naslednje storitve:

- zavarovanje in pozavarovanje kratkoročnih izvoznih kreditov/terjatev pred nekomercialnimi in drugimi netržnimi tveganji,

- zavarovanje srednjeročnih izvoznih kreditov pred nekomercialnimi in/ali komercialnimi tveganji,

- zavarovanje izhodnih investicij pred nekomercialnimi in/ali komercialnimi tveganji,

- zavarovanje bančnih (storitvenih) garancij,

- zavarovanje kreditov za pripravo izvoza pred komercialnimi tveganji in

- ostale posle po pooblastilu.

SID banka kot pooblaščena institucija zavaruje v imenu in za račun RS tista komercialna in nekomercialna tveganja (netržna – nemarketabilna tveganja), ki jih zaradi njihove narave in stopnje tveganja zasebni pozavarovalni sektor ni pripravljen prevzeti ali pa ima za to omejene zmogljivosti. To pomeni, da zasebni trg ni sposoben prevzemati nekaterih tveganj in ponuditi zavarovanj brez jamstva države, kar povzroča nedelovanje trga ali obstoj tržnih vrzeli (market failure), ki jih zapolnjuje pooblaščena institucija ter tako dopolnjuje finančni trg (komplementarnost).

Precejšen delež slovenskega izvoza blaga in storitev zlasti na bolj tvegane trge brez zavarovanja pooblaščene institucije tako ne bi bil realiziran oziroma izvozniki za prodajo svojih izdelkov brez zavarovanja ne bi mogli zagotoviti konkurenčnih pogojev kreditiranja. Zaradi tega je vloga države tukaj ključna. Z ustreznim zavarovanjem lahko slovenski izvozniki in investitorji tudi v bolj tveganih državah zmanjšujejo tveganja iz poslovanja in s tem ustvarjajo gospodarsko varnost.

3.1 Zavarovanje

Skupni obseg zavarovanih poslov, ki jih je realizirala SID banka, se je v letu 2016 v primerjavi z letom prej znižal za 16,4 odstotka, pri čemer pa se je bistveno zvišal obseg obravnavanih in podprtih srednjeročnih poslov. Obseg zavarovanih kratkoročnih poslov se zmanjšuje, kar je pripisati večji aktivnosti komercialnih zavarovalnic in komercialnih bank ter njihovi večji pripravljenosti za prevzemanje tveganj. Pooblaščena institucija se je v 2016 osredotočila na zavarovanje srednjeročnih poslov, kar je prvenstveno vsebina njenega poslanstva in kar odražajo tudi doseženi poslovni rezultati.

Zavarovanje srednjeročnih poslov se je povečalo za 2,5 krat, medtem ko se je zavarovanje kratkoročnih poslov znižalo za 18,7%.

Na globalnem nivoju je obseg srednjeročnih zavarovanj upadel, medtem ko je SID banka rasla. Odstopanje je najverjetneje posledica majhnega števila realiziranih srednjeročnih poslov slovenskih izvoznikov letno, zato eden ali dva posla več, pomenita relativno velik porast.

Na področju kratkoročnih zavarovanj je v nasprotju z globalnim trendom evidentiran padec. Pripisati ga je dejstvu, da so v zavarovalnem združenju Bernske unije na področju zavarovanj kratkoročnih terjatev pretežno komercialne zavarovalnice. Portfelj komercialnih zavarovalnic pa je rasel, saj so komercialne zavarovalnice bistveno zvišale svojo pripravljenost za prevzemanje tveganj. Na takšen način so izrinjale s trga tiste izvozno kreditne agencije, ki zavarujejo le nemarkatebilne rizike, to so riziki, ki jih privatni trg ne sprejema.

SID banka kot pooblaščena institucija beleži v 2016 bistveno nižja izplačilo škod v primerjavi z letom 2015, kar je v nasprotju z globalnim trendom. Povprečna vrednost zavarovanega posla se je v 2016 v primerjavi z letom prej povečala. Prav tako je daljša povprečna ročnost zavarovane-ga posla. Na teh dveh elementih SID banka sledi globalnemu trendu.

Število sklenjenih poslov v 2016 je manjše kot leto prej. Vzrok je v bančnih garancijah, ki so jih poslovne banke v preteklih letih pretežno zavarovale pri pooblaščeni instituciji, medtem ko jih v 2016 zaradi spremenjenih tržnih razmer in spremenjenih poslovnih politik niso več. Upoštevaje omenjene procese in okoliščine je pooblaščena institucija svojo vlogo podpore slovenskemu izvozu uspešno realizirala.

Zavarovanje izvoznih poslov na svetovnem trgu:

Skupni obseg sklenjenih kreditnih zavarovanj in investicij za leto 2016, kot so poročale članice Bernske unije in Praškega kluba, je bil za ca. 5 % višji kot leto prej in je dosegel 1.186 mrd EUR. Skupna izpostavljenost iz sklenjenih zavarovanj konec leta 2016 znaša 867,6 mrd EUR kar je skoraj 4,5 % več kot konec leta 2015. Plačane škode v 2016 znašajo 5,8 mrd EUR, kar je za 5,3 % več kot v 2015.

Kratkoročni izvozni posli: Na področju zavarovanja kratkoročnih terjatev je opazna stabilna rast obsega sklenjenih poslov. Srednjeročni izvozni posli: Obseg sklenjenih poslov v 2016 je bil nižji za 10,3 %. Zavarovanje investicij: Rast zavarovanja investicij v 2016 znaša 20,0 % in izkazuje stabilno rast v celotnem opazovanem obdobju.

Slovensko poslovno okolje in slovenski izvoz v letu 2016:

Po podatkih Statističnega urada RS (»SURS«) je v obdobju 1-12/2016 slovenski izvoz blaga znašal ca. 24,9 mrd EUR in se je v primerjavi z letom 2015 zvišal za 4,2%. Uvoz je znašal 24,1 mrd EUR blaga (ali za 3,9% več kot v letu 2015).

Pokritost uvoza z izvozom je znašala 103,5%.

Zavarovanje pred nemarketabilnimi riziki:

Obseg zavarovanih poslov pred nemarketabilnimi riziki je v letu 2016 znašal 538,9 milijona EUR in predstavlja vrednostno 16,4-odstotno znižanje v primerjavi s predhodnim letom, kar je predvsem posledica že omenjenih razmer na področju zavarovanj kratkoročnih terjatev. K znižanju je pomembno prispevalo tudi dejstvo, da ni bil realiziran nobeden od napovedanih treh velikih izvoznih projektov slovenskih izvoznikov. Vsi trije posli so bili odpovedani oziroma so bili razveljavljeni javni razpisi, eden pa je bil premaknjen v naslednja leta. Na področju zavarovanja investicij je še vedno upad, kar je posledica trajajoče nizke investicijske dejavnosti podjetij in predčasnih odpovedi nekaterih večjih zavarovalnih pogodb na področju izhodnih investicij.

Nizko realizacijo zavarovalnih poslov v zadnjih letih gre deloma pripisati tudi strukturnim spremembam bančnega sektorja, saj je v Sloveniji, razen SID banke, malo bank, ki bi izvajale izvozno financiranje.

Dodatno je potrebno upoštevati, da je slovenska ekonomija majhna, zato lahko izpad enega ali dveh večjih poslov predstavlja vrednostno veliko odstopanje realizacije med obdobji. To še posebej velja za leto 2016, ko se niso kot že predhodno omenjeno realizirali trije veliki izvozni posli, napovedani leto prej.

Kljub temu, da se zadnja leta obseg zavarovanih poslov znižuje, nudi SID banka ustrezno podporo gospodarstvu na način, da se prilagaja aktualnim razmeram na izvoznih trgih slovenskih podjetij oziroma potrebam slovenskih izvoznikov. Število koristnikov zavarovanja se viša, izpad obsega zavarovanih poslov zaradi stečaja velikih slovenskih gradbenikov se nadomešča z drugimi posli. V lanskem letu se je začela povprečna vrednost zavarovanega posla povečevati, prav tako se daljšala povprečna zavarovalna doba za nove posle. Zmanjševanje obsega zavarovanih investicij in kratkoročnih poslov v letošnjem letu je SID banka uspela deloma kompenzirati z večjim zavarovanjem izvoznih kreditov, kjer so izgledi za naprej glede na povpraševanje optimistični. Glavni cilj poslovanja je čim večja podpora izvozu oz. investicijam v tujino ob istočasnem ohranjanju dolgoročnega praga rentabilnosti.

3.2 Izpostavljenost

Izpostavljenost iz naslova veljavnih zavarovalnih polic je ob koncu 2016 znašala 477,6 milijona EUR. Izpostavljenost iz naslova danih zavezujočih obljub za zavarovanje, ki se v skladu z ZZFMGP prišteva k skupni neto izpostavljenosti, je znašala 11,4 milijona EUR.

Skupna izpostavljenost iz zavarovanih poslov za državni račun in izdanih zavezujočih obljub za zavarovanje je tako znašala 489,0 milijona EUR in se je v primerjavi s stanjem konec leta 2015 znižala za 5,8 odstotka. Razlogi za manjšo izpostavljenost se vsebinsko sovpadajo z elementi, ki botrujejo nižjemu obsegu realiziranih zavarovanj. V tem pogledu leto 2016 izstopa po številu zapadlih zavarovalnih polic (zavarovanih srednjeročnih kreditov, lastniških deležev in nedelničarskih posojil) kakor tudi predčasnih odpovedi zavarovanja. Razloge za predčasne odpovedi je potrebno iskati v percepciji izvoznikov, da se rizičnost ciljnih držav znižuje, s čimer se je znižal interes za zavarovanje lastniških deležev. K temu je dodatno pripomogel še stroškovni vidik, saj je zavarovanje posojil v relaciji do stroškovne učinkovitosti podjetij v podrejenem položaju.

Znesek izpostavljenosti predstavlja 23,3 odstotka limita, opredeljenega v Zakonu o izvrševanju proračuna RS (ZIPRS) za leto 2016 in 1,5 odstotka limita, ki ga opredeljuje ZZFMGP.

V zavarovalnem portfelju je bila v letu 2016 najvišja izpostavljenost izkazana do Rusije, Hrvaške ter Bosne in Hercegovine.

3.3 Druge zavarovalnotehnične postavke

Zavarovalne premije in provizije iz zavarovanja pred nemarketabilnimi riziki so v letu 2016 znašale 3,2 milijona EUR in so se v primerjavi z letom 2015 znižale za 20,4 odstotka. Nižja zavarovalna premija sledi nižjemu obsegu zavarovanih poslov in strukturi zavarovalnih produktov.

Plačane škode v letu 2016 so znašale ca. 0,5 milijona EUR, kar je bistveno manj kot leto prej (2015: 6,1 milijona EUR). Pretežni del se nanaša na izplačano škodo v Ukrajini v višini ca. 0,4 milijona EUR iz naslova zavarovanja kredita tujemu kupcu. Preostali del predstavlja škodo v Ugandi, po shemi pozavarovanja kratkoročnih terjatev. Manjši del zneska pripada še stroškom

izterjav že plačanih škod iz preteklih let (Srbija, Azerbajdžan, Hrvaška, Kazahstan, Ukrajina in Grčija).

Obseg škod v obravnavi (vloženi odškodninski zahtevki) po stanju na dan 31. 12. 2016 znaša 1,3 milijona EUR oz. ca 0,5 milijona EUR manj kot konec leta 2015.

Obseg potencialnih škod (4,5 milijona EUR) se je v letu 2016 glede na leto 2015 povečal za 2,7 milijona EUR, večji del potencialnih škod pa izhaja iz (po)zavarovanih kratkoročnih terjatev.

Rezultat poslovanja za državni račun je bil v letu 2016 pozitiven in je rezultat prejetih regresov v višini 8,6 milijonov EUR. Presežek prihodkov nad odhodki je znašal 12,2 milijona EUR (v 2015: -1,3 milijona EUR).

Kumulativni škodni rezultat je v obdobju od leta 1993 do leta 2016 znašal 20,9 milijonov EUR, tako da so vplačane premije in provizije (brez rezultatov naložb) kljub visokim izplačanim škodam v obdobju od 2012 do 2015 zadostovale za pokritje vseh nastalih škodnih dogodkov.

3.4 Varnostne rezerve

Varnostne rezerve za SID banko oziroma Republiko Slovenijo predstavljajo pomembne zavarovalne zmogljivosti za zavarovanje pred nemarketabilnimi riziki, preden izplačane zavarovalnine iz naslova zavarovanja za račun Republike Slovenije bremenijo državni proračun.

Varnostne rezerve so konec leta 2016 znašale 130,2 milijona EUR in so se v primerjavi s predhodnim letom povečale za 12,2 milijona EUR kot posledica pozitivnega rezultata poslovanja.

Glede na naložbeno politiko morajo biti sredstva varnostnih rezerv naložena v likvidne naložbe najmanj v višini, ki predstavlja vsoto potencialnih škod in škod v obravnavi iz naslova nemarketabilnih zavarovanj oziroma predstavlja najmanj 20 odstotkov vseh naložb sredstev varnostnih rezerv. Kot likvidne naložbe se štejejo dolžniški vrednostni papirji, ki kotirajo na organiziranem trgu ter vse druge dolžniške oblike naložb, katerih preostala zapadlost je krajša od enega leta.

Začetne varnostne rezerve v višini 1,4 milijona EUR je SID banki (takrat še Slovenska izvozna družba) leta 1996 zagotovila država iz kupnin za privatizirana družbena podjetja. Zatem je država do leta 2004 postopno povečevala varnostne rezerve do vrednosti 53 milijonov EUR.

Država je po letu 2004 prenehala z rednim vplačevanjem sredstev v varnostne rezerve, z izjemo leta 2009 in leta 2015, ko je skupaj zagotovila dodatnih 30 milijonov EUR z namenom podpore obsežnemu izvajanju netržnih zavarovanj kot enemu izmed kriznih ukrepov. Na ta način je država v celoti nominalno vplačala skoraj 83 milijonov EUR, preostali del (42,6 mio EUR) pa je v obliki presežka prihodkov nad odhodki priposlovala SID banka v obdobju 1993‑2016. SID banka je v celotnem obdobju zavarovala za 14,9 milijard EUR poslov, ki so že po definiciji tvegani in sicer v tolikšni meri, da jih zasebni trg ne sprejema.

SID banka je v skladu z vsakokratno veljavno zakonodajo in naložbeno politiko varnostnih rezerv, potrjeno s strani Komisije za pospeševanje mednarodne menjave, tekoče povečevala varnostne rezerve tudi iz premij in dohodkov iz naložb oziroma celotnega presežka prihodkov nad odhodki, ki ga je ustvarila s poslovanjem na področju zavarovalnih poslov. Varnostne rezerve se namreč oblikujejo predvsem iz premij, opravnin, regresiranih plačanih škod in drugih prihodkov, ki jih SID banka ustvari s poslovanjem na področju zavarovanja in pozavarovanja pred nemarketabilnimi riziki. Tako je z upravljanjem ustvarila dodatnih 42,6 milijonov EUR, s čemer so rezerve konec leta 2016 dosegle višino 130,3 milijonov EUR.

Struktura naložb varnostnih rezerv na dan 31.12.2016 je bila naslednja:

Vpogledne vloge pri bankah 1,8%, finančna sredstva RZP (razpoložljiva za prodajo) 80,8%, vloge pri bankah 12,5%, naložbe v kapital družb 2,1% in druga sredstva 2,8%. Struktura naložb zagotavlja zadosten obseg likvidnih sredstev za poravnavo morebitnih izplačil iz naslova potencialnih škod in škod v obravnavi.

VAR model:

SID banka je v letu 2011 nadgradila model za upravljanje s portfeljem zavarovanj z namenom boljšega upravljanja s tveganji, prevzetimi za državni račun in z vsebino modela seznanila Komisijo za pospeševanje mednarodne menjave. Model za upravljanje s tveganji iz naslova zavarovanj v imenu in za račun RS se uporablja za določanje ustrezne višine varnostnih rezerv oz. prilagajanja izpostavljenosti glede na obseg varnostnih rezerv z uporabo ustreznih tehnik znižanja izpostavljenosti, kot so npr. delitev tveganj med SID in zavarovancem (manjše zavarovalno kritje), zniževanje izpostavljenosti s sklepanjem pozavarovalnih aranžmajev, ipd.

Na podlagi neto izpostavljenosti, ki znaša 519,0 milijona EUR na dan 31.12.2015 in vključuje portfelj sklenjenih zavarovanj skupaj z izdanimi zavezujočimi zavarovalnimi obljubami ter potencialnimi škodami, z dodatnim upoštevanjem poslov v obravnavi in škod v obravnavi, se s 95 % verjetnostjo ocenjuje, da je višina varnostnih rezerv zadostna za pokrivanje škod v naslednjem letu.

Na podlagi neto izpostavljenosti, ki znaša 489,0 milijona EUR na dan 31.12.2016 in vključuje portfelj sklenjenih zavarovanj skupaj z izdanimi zavezujočimi zavarovalnimi obljubami ter potencialnimi škodami, z dodatnim upoštevanjem poslov v obravnavi in škod v obravnavi, se s 95 % verjetnostjo ocenjuje, da je višina varnostnih rezerv zadostna za pokrivanje škod v naslednjem letu.

Vključeni posli v obravnavi so morali izpolnjevati tri kriterije: povpraševanje je bilo v pisni obliki, izdana je bila ponudba oziroma cenovna indikacija, o poslu mora biti znanih toliko elementov, da ga je mogoče analitično vključiti v model Var.

Potencialne škode so potencialne obveznosti izplačila zavarovalnine, ki jih kot take evidentira SID banka na podlagi informacij o nastopu zavarovanih komercialnih ali nekomercialnih rizikov (dogodkov), ki za zavarovanca lahko pomenijo nastanek škode. Škode v obravnavi so dejansko že nastale škode, ki se procesirajo z namenom pridobitev ustreznih zagotovil o izpolnjenih zavarovalnih pogojih za končno izplačilo.

Celotna bruto izpostavljenost portfelja zavarovanj na dan 31.12.2016 znaša 584 milijonov EUR, od tega je poslov v povpraševanju za 39 mio EUR.

Pravilnik o sredstvih varnostnih rezerv (Uradni list RS, št. 44/16): SID banka je v letu 2016 uskladila poseben pravilnik, ki določa, da se ustreznost varnostnih rezerv za pokrivanje tveganj iz obstoječega zavarovalnega portfelja tekoče četrtletno ugotavlja z izračunom VAR modela. Pravilnik določa tudi mehanizem dopolnjevanja oziroma vračanja sredstev varnostnih rezerv v proračun Republike Slovenije.

3.5 Trendi in prihodnost nemarketabilnih zavarovanj

Slovensko gospodarstvo: Gospodarska rast se bo v 2017 znatno okrepila (3,6 %), v naslednjih letih pa se bo gibala okoli 3 %. Izvoz bo skozi celotno obdobje napovedi ostal najpomembnejši dejavnik rasti.

Mednarodno okolje: UMAR pri svojih napovednih predpostavlja, da se bodo stopnje gospodarske rasti iz leta 2016 v večini glavnih trgovinskih partneric ohranile. Gospodarska rast v evrskem območju naj bi se na podlagi napovedi mednarodnih institucij v obdobju 2017–2019 gibala okoli 1,6 %.

Trend gibanja zavarovanj:

Kratkoročni obeti za gospodarsko aktivnost in zaposlovanje v slovenskem zavarovalnem okolju ostajajo ugodni, saj so se kazalniki razpoloženja nadalje izboljšali. V naslednjem letu ni pričakovati večjih sprememb. Pretežni del izvozne rasti bo še vedno temeljil na kupcih iz držav EU in OECD, medtem ko se bo izvoz v tretje države še nadalje počasi zviševal. Največja so pričakovanja na trgih azijskih držav.

Geopolitične razmere: Glavni trgovski partnerji slovenskih izvoznikov so podjetja iz držav EU, kar se v prihodnjih letih verjetno ne bo spremenilo. Kakšen bo vpliv Brexita še ni jasno.

Zavarovanje SID banka: Upoštevaje naštete elemente v naslednjih letih SID banka pričakuje zmerno povečanje obsega sklenjenih zavarovanj kreditov in investicij. Ob dejstvu, da je Slovenija majhen ekonomski prostor, ni mogoče na letni ravni zagotoviti veljavnosti delovanja pravila velikih števil, zato je mogoče pričakovati, da bo med leti prihajalo do nihanj.

**4 IZVAJANJE JAVNEGA POOBLASTILA PO ZJShemRS**

Pooblastilo SID banki za opravljanje poslov pri izvajanju jamstvene sheme za podjetja izhaja iz Zakona o jamstveni shemi Republike Slovenije (ZJShemRS - Uradni list RS, št. 33/09 in 42/09). Republika Slovenija v navedenem zakonu pooblašča SID banko, da v njenem imenu in za njen račun opravlja vse posle v zvezi z izdajo, spremljanjem, unovčevanjem in izterjavo jamstev ter nadzor nad porabo kreditov, zavarovanih z jamstvom po tem zakonu.

Kljub temu, da je pridobivanje poroštev bilo omejeno na 31. 12. 2010 in po tem datumu ni bilo več možno pridobiti novih jamstev, poročamo o izvajanju le-tega, saj se aktivnosti v tej zvezi (unovčevanje, izplačila, izterjava, insolventni postopki, poročanja, pravdni postopki, itd.) še vedno izvajajo, dnevno pa se tudi spreminja tudi statistika v tem kontekstu, iz katere lahko ugotavljamo rezultate ukrepa.

Z ZJShemRS je bil vzpostavljen sistem izdajanja državnih jamstev za obveznosti gospodarskih družb bonitetnih razredov A, B in C iz naslova dolgoročnih kreditov, najetih pri poslovnih bankah. Namen zakona je bil sprostitev kreditnega krča, ki je nastal zaradi svetovne finančne krize oziroma njenih posledic - predvsem zmanjšano dostopnost do virov poslovnih bank in s tem tudi manjši dotok denarja v slovensko gospodarstvo. V prvotno načrtovani obliki je shema predvidevala poroštva samo za podjetja A in B bonitetnega razreda (usmerjenost v sistemsko tržno vrzel in ne primere, ki sami po sebi niso več kreditno sposobni), po razpravi v DZ pa je bila, kljub opozorilom o pričakovanem najmanj 25-odstotnem škodnem rezultatu, shema razširjena še na podjetja iz bonitetnega razreda C, "ker ravno ta najbolj potrebujejo pomoč", poleg tega pa shema ni predvidevala pogoja ustreznega zavarovanja.

Od celotne jamstvene kvote, ki je znašala 1,2 mrd €, je bilo do 31. 12. 2010, ko se je zaključil zakonski rok za izdajanje jamstev po tej shemi, poslovnim bankam na skupno 15 avkcijah razdeljeno skupno za 809,4 mio € jamstvene kvote.

Poslovne banke so na podlagi razdeljenih kvot podjetjem odobrile 581 kreditov v skupni višini 840,5 mio €, ki so bili zavarovani z državnim jamstvom Republike Slovenije v skupni višini 310,1 mio EUR. Tako je jamstvena shema za podjetja slovenskim podjetjem pomagala pri pridobivanju potrebnih finančnih sredstev v pogojih še vedno trajajoče svetovne finančne in gospodarske krize.

Na dan 31. 12 2016 je bilo pri poslovnih bankah aktivnih še 19 kreditnih pogodb, katerih stanje glavnic je znašalo skupaj 17,7 mio EUR. Jamstvo Republike Slovenije za odprt portfelj kreditov je na dan 31. 12. 2016 znašalo 8,1 mio EUR.

SID banka je v letu 2016 prejela 8 zahtevkov za spremembo pogojev kreditnih pogodb zavarovanih z jamstvom po ZJShemRS. Soglasja za spremembo kreditnih pogojev kreditov z jamstvom Republike Slovenije so bila (i) izdana za 4 primere, (ii) pri 2 primerih pa je bila ugotovljena kršitev ali neustreznost zakonskih določil in jih je SID banka zavrnila. Zaradi ugotovljenih kršitev zakonskih določil oz. poslovnih odločitev bank sta bila sklenjena tudi dva t.i. negativna aneksa, s katerimi so se banke odpovedale jamstvu države.

V letu 2016 je SID banka prejela v obravnavo 4 zahtevke za unovčenje izdanih jamstev Republike Slovenije (skupaj je banka v obdobju 2009-2016 prejela 342 zahtevkov). Po prejemu zahtevane dokumentacije SID banka preverja izpolnjevanje pogojev, določenih s predpisi, saj ob izdaji poroštev zaradi določb ZJShemRS in pozakonske uredbe vseh pogojev ni bilo mogoče preverjati (npr. kreditne pogodbe so se sklepale po izdaji poroštva). Glede na izpolnjene pogoje ZJShemRS so bili v letu 2016 poslovnim bankam priznani trije zahtevki za unovčenje, na podlagi katerih so jim bila izplačana sredstva v skupni višini 0,08 mio EUR **(v obdobju 2009 -2016 je Ministrstvo za finance izplačalo poslovnim bankam sredstva v skupni višini 75,3 mio EUR** na podlagi 294 zahtevkov za unovčenje). V primeru izplačanega jamstva, mora poslovna banka po prejemu unovčenega zneska začeti izterjavo, skladno s predpisi in pogodbo o jamstvu, v primeru insolventnega postopka dolžnika pa prijavo terjatev v skladu z Uredbo o izvajanju ZJShemRS opravi in vodi Državno pravobranilstvo Republike Slovenije.

**5 IZVAJANJE JAVNEGA POOBLASTILA PO ZJShemFO**

Pooblastilo SID banki za opravljanje poslov pri izvajanju jamstvene sheme za fizične osebe izhaja iz Zakona o jamstveni shemi RS za fizične osebe (ZJShemFO - Uradni list RS, št. 59/09). Republika Slovenija v navedenem zakonu pooblašča SID banko, da v njenem imenu in za njen račun opravlja vse posle v zvezi z izdajo, spremljanjem, unovčevanjem in izterjavo jamstev ter nadzor nad porabo kreditov, zavarovanih z jamstvom po tem zakonu.

Z ZJShemFO je bilo fizičnim osebam omogočeno pridobivanje jamstev RS za kredite do višine 100.000 € oziroma 10.000 €, odvisno od kategorije kreditojemalcev. Jamstvena shema za fizične osebe kot protikrizni ukrep države je zajemal štiri kategorije kreditojemalcev in sicer

- zaposlene za določen čas,

- kreditojemalce, ki prvič rešujejo svoje stanovanjsko vprašanje,

- mlade družine in

- brezposelne.

Celotna jamstvena kvota, ki naj bi se po ZJShemFO razdelila v obdobju od leta septembra 2009 do 31.12. 2010, je znašala 350 mio €, od tega je bilo **50 mio € kvote namenjene za kategorijo brezposelnih kreditojemalcev**. Do konca leta 2010 je SID banka izvedla šest avkcij, na osnovi katerih je bilo poslovnim bankam dodeljenih za 84,9 mio € jamstvenih kvot.

Na dan 31. 12. 2016 je bilo odprtih še 114 kreditov v skupnem znesku glavnic 4,42 mio EUR.

SID banka v letu 2016 v obravnavo prejela dva zahtevka za unovčenje ( v letih 2010-2016 skupaj 105 zahtevkov). Glede na izpolnjene pogoje ZJShemFO je Ministrstvo za finance (MF) v letu 2016 poslovnim bankam na podlagi treh zahtevkov za unovčenje izplačalo sredstva v skupni višini 7.759,44 EUR (en zahtevek na unovčitev je bil prejet decembra 2015, jamstvo je bilo izplačano v 2016). **Vsa izplačana jamstva so se nanašala na skupino brezposelnih**

**kreditojemalcev**. V primeru izplačanih jamstev in ob izpolnjevanju pogojev SID banka začne s postopkom izterjave za plačana jamstva. V primeru, da kreditojemalec v roku 8-ih dni od prejema poziva ne izpolni svoje obveznosti, SID banka zadevo preda v izvršbo na FURS.

**6 IZVAJANJE JAVNEGA POOBLASTILA PO ZPFIGD**

Pooblastilo SID banki za opravljanje poslov pri izvajanju poroštvene sheme izhaja iz Zakona o poroštvih RS za financiranje investicij gospodarskih družb (ZPFIGD, Uradni list Republike Slovenije 43/10, 87/2011, 55/2012, 82/2015). RS v navedenem zakonu pooblašča SID banko, da v njenem imenu in za njen račun določa premije glede na bonitetne razrede kreditojemalcev, ugotavlja izpolnjevanje pogojev za pridobitev poroštev, presoja zavarovanja poroštev in sklepa pogodbe v zvezi z izdajo poroštev ter vrši vso pripadajočo spremljavo in poročanja.

**Namen ZPFIGD je bil podjetjem omogočiti lažji dostop do sredstev pri poslovnih bankah za izvedbo investicij v razvojne projekte ter kasneje tudi za pridobitev obratnih sredstev**, ki naj bi pripomogla k razvoju in konkurenčnosti slovenskih podjetij.

Od prvega razpisa leta 2010 do zaključka leta 2015 je SID banka skupaj izdala poroštva osmim podjetjem za devet kreditov v skupni višini 20,48 mio EUR (vsota kreditov s poroštvom RS) in 27,1 mio EUR (vsota kreditov) od skupne razpisane poroštvene kvote v višini 400 mio EUR pri čemer je bil zakonski potencial 1 mrd EUR. Stanje vseh kreditov, podprtih s poroštvom Republike Slovenije (porok ne jamči za vračilo celotnega kredita), je ob koncu leta 2016 znašalo 17,08 milijona EUR, v okviru tega zneska znaša poroštvo Republike Slovenije 10,9 milijona EUR.

Do sedaj je SID banka prejela 4 zahtevke za unovčenje poroštva iz naslova ZPFIGD v skupni višini 3,59 mio EUR (poroštveni znesek). Vsi štirje zahtevki so bili zaradi ugotovljenih kršitev zavrnjeni.

SID banka je ves čas od pridobitve javnega pooblastila po ZPFIGD pospeševala uporabo tega instrumenta v okviru sodelovanja in razgovorov z bankami in drugimi aktivnostmi obveščanja javnosti, vendar kljub temu **zakon ni prinesel željenega rezultata**, saj je le malo podjetij v tem času vstopalo v nove investicije, določena podjetja pa so banke glede na njihovo poslovanje same podprle, kar je za podjetje pomenilo nižje stroške celotnega financiranja, manj administracije, itd. **Kljub temu, da je bil ZPFIGD že dvakrat spremenjen, ta končnim uporabnikom – kreditojemalcem ni zagotovil učinkovitih rešitev.**

Povpraševanja po poroštvih Republike Slovenije po ZPFIGD je bilo vsako leto manj, saj so se bistveno spremenile tudi okoliščine v primerjavi z letom 2010, zato potrebe po instrumentu, kot ga opredeljuje ZPFIGD, ni več. Skladno s tem je bila ob koncu leta 2015 objavljena dopolnitev Zakona o poroštvih RS za financiranje investicij gospodarskih družb (ZPFIGD-C, Uradni list Republike Slovenije 82/2015), s katero je bilo izdajanje poroštev po tem zakonu možno najdlje do 31.12.2015.

**7 IZVAJANJE JAVNEGA POOBLASTILA PO ZVO-1C**

SID banka je na podlagi 127. člena Zakona o varstvu okolja (ZVO-1) **v 2016 nadaljevala z izvajanjem funkcije uradnega dražitelja na dražbah pravic do emisije toplogrednih plinov** v skladu z Uredbo Komisije EU št. 1031/2010 o časovnem načrtu, upravljanju in drugih vidikih dražbe pravic do emisije toplogrednih plinov na podlagi Direktive 2003/87/ES Evropskega parlamenta in Sveta o vzpostavitvi sistema za trgovanje s pravicami do emisije toplogrednih plinov, spremenjeno z Uredbo Komisije EU št. 1210/2011.

SID banka v imenu Republike Slovenije na dražbah, ki jih organizira skupni dražbeni sistem 24 držav članic EU (borza European Energy Exchange), prodaja količine emisijskih kuponov (določene s prej navedeno uredbo, relevantnimi sklepi Evropske komisije in koledarjem dražb) in prejeto kupnino prenese na račun končnega upravičenca sredstev, ki je Ministrstvo za kmetijstvo in okolje Republike Slovenije.

V letu 2016 je SID banka kot uradni dražitelj emisijskih kuponov (oznaka: EUA) sodelovala na 133 avkcijah. Na avkciji je bilo prodano za 3.556.000 emisijskih kuponov, znesek kupnine je znašal 18.709.520,00 EUR.

Tudi na avkcija emisijskih kuponov za letalske prevoznike (oznaka kupona : EUAA) je SID banka sodelovala kot uradni dražitelj: V letu 2016 je bilo na koledarju 5 avkcij emisijskih kuponov za letalske prevoznike (EUAA). Prodanih je bilo za 5.000 pravic, oziroma emisijskih kuponov, kjer je znesek kupnine znašal 26.290,00 EUR.

**8 UČINKI FINANČNIH STORITEV**

8.1 Struktura novih kreditov v letu 2016

Tudi v letu 2016 je SID banka posredno in neposredno zagotavljala namenska dolgoročna sredstva za namen spodbujanja projektov, v največjem številu malih in srednjih podjetij (MSP). Skupaj je bilo podprtih 553 pravnih oseb, od tega 509 malih in srednjih podjetij, oziroma 92 odstotkov vseh kreditojemalcev. Tudi po obsegu je bilo največ novih kreditov danih MSP v obsegu 170,1 mio EUR, od skupaj 290 mio EUR novih kreditov. Ta premik v številu in obsegu podprtih MSP je predvsem odraz novih programov SID banke za financiranje MSP, ki naslavljajo identificirano vrzel na tem segmentu. Skupni znesek vseh novih kreditov se je v zadnjih letih rahlo zniževal, v zadnjem letu predvsem na račun nižjega obsega financiranja velikih podjetij. V 2016 je bilo podprtih največ pravnih oseb v zadnjih treh letih.

8.2 Učinki

Sami učinki financiranja se lahko izrazijo tudi v njihovem prispevku k spodbujanju BDP, izvoza, prodaje in ustanavljanju novih delovnih mest. Za tovrstne ocene SID banka uporablja ocene multiplikativnih učinkov svojih aktivnosti, ki so predmet izračunov raziskave Ekonomske fakultete Univerze v Ljubljani. Po tem metodološkem pristopu je bilo skupaj podprtega za 2,9 mrd EUR dodatnega BDP, 7,3 mrd EUR dodatne prodaje, 3,5 mrd EUR dodatnega izvoza in ustvarjenih okoli 17.200 novih delovnih mest. Skupni učinki finančnih storitev Skupine SID banka so se v zadnjem letu rahlo znižali, predvsem na račun prodaje hčerinske družbe Pro Kolekt in postopka likvidacije družbe Prvi Faktor.

SID banka meri svoje učinke tudi glede na doseganje drugih družbenih ciljev, kot so podpora razvoju inovativne družbe in prehod na trajnostno gospodarstvo. Tako je s svojimi programi financiranja v zadnjih 5 letih omogočila 79 inovacij oz. inovativnih dejavnosti in novih tehnologij, od tega 35 v letu 2016. Prav tako je bilo v preteklem obdobju podprtih 24 patentov, blagovnih znamk in drugih oblik intelektualne lastnine, od tega 3 v letu 2016, kar je nekoliko manj kot v povprečju preteklega obdobja. Od leta 2015 SID banka fizičnim osebam ponuja program namenjen energetski obnovi stavb, kar se odraža v povišanih vrednostih pozitivnih eksternalij v letu 2016. Tako je v 2016 skupno letno zmanjšanje emisij CO2 znašalo 528 ton CO2, v zadnjih 5 letih pa 938 ton. Tudi letni energetski prihranki so se glede na preteklo obdobje, ko so skupno znašali skoraj 4.700 MWh, zvišali na dobrih 2.500 MWh. Skupaj je bilo v 2016 obnovljenih za preko 26.000 m2 stanovanjskih površin in infrastrukture, kar je več kot 30% vseh površin v zadnjih 5 letih.

**9 SKLEPNE UGOTOVITVE**

SID banka kot slovenska spodbujevalna izvozna in razvojna banka skupaj s povezanimi družbami v Skupino SID banka predstavlja celosten sistem finančnih rešitev na področju spodbujanja trajnostnega razvoja Republike Slovenije. Gre predvsem za področje gospodarske razvojne komponente, vključno s področjem spodbujanja konkurenčnosti in internacionalizacije slovenskega gospodarstva, pa tudi okoljske, energetske in drugih družbenih sestavin trajnostnega razvoja.

Z obsegom aktivnosti, ki presega 8 mrd EUR različnih finančnih storitev in pomeni več kot 20 % celotne vrednosti slovenskega izvoza, Skupina SID banka ohranja izjemno pomembno vlogo pri spodbujanju gospodarske aktivnosti in internacionalizaciji slovenskih podjetij. Finančne storitve Skupine SID banka, brez upoštevanja jamstvenih shem, podpirajo podjetja v kar 109 državah in so po ustaljeni metodologiji ocenjevanja učinkov razvojnih bank omogočile:

* 7,3 mrd EUR dodatne prodaje slovenskih podjetij,
* 2,9 mrd EUR bruto domačega proizvoda,
* 3,5 mrd izvoza ter
* preko 17.000 novih delovnih mest.

V letih 2013 do 2016 se je SID banka morala soočiti z zmanjševanjem kreditiranja podjetij s strani bank, kar je bistveno oviralo tudi posredovanje njenih razvojnih sredstev do gospodarstva preko bank. K zmanjšanju povpraševanja bank, da posredujejo razvojne vire SID banke do gospodarstva, prispevajo tudi izjemno nizke obrestne mere njihovih drugih virov, predvsem vlog, pa tudi sredstev, ki jih lahko banke pridobijo pri ECB. Nekatere banke so zato v navedenem obdobju v večjem obsegu vračale že sposojena sredstva pri SID banki. Ker je kreditiranje preko bank prednostni in poglavitni način delovanja SID banke, sta se posledično njena bilančna vsota in celotni kreditni portfelj znižala. Hkrati izboljšanje razmer v bankah pomeni tudi manjšo potrebo po njeni interventni oziroma proti-ciklični vlogi ob izboljševanju makro-finančnih razmer v Sloveniji. Bilančna vsota se je v takih razmerah znižala za petino, na 2,5 mrd EUR, pri čemer so krediti in depoziti bankam znašali nekoliko manj kot mrd EUR, neposredno financiranje nebančnega sektorja pa preko 0,6 mrd EUR. Delež SID banke v celotnem bančnem sistemu sicer ostaja visok, 6,9 % v letu 2016, po tem ko je dosegel najvišjo raven 9,4 % v letu 2013.

Ker je bilo delovanje preko bank prehodno oteženo, je skušala SID banka ta izpad nadomestiti s svojimi programi oziroma s povečevanjem namenskega neposrednega financiranja podjetij. Večji poudarek na neposrednem financiranju za SID banko pomeni potrebo po prilagajanju kreditnega procesa in sistema obvladovanja tveganj, kar je bilo možno doseči z uvedbo ukrepov finančnega inženiringa. SID banka namreč do leta 2012, ko so bili v omejenem obsegu izvedeni ukrepi finančnega inženiringa, ni imela možnosti uporabe proračunskih razvojnih sredstev. Zato je SID banka v sodelovanju z Ministrstvom za gospodarski razvoj in tehnologijo ustanovila dva posojilna sklada v skupni višini 650 mio EUR, od tega 170 mio EUR povratnih sredstev MGRT. Sklada sta namenjena financiranju raziskav, razvoja in inovacij (RRI) ter širokega spektra finančnih potreb MSP. Zasnova finančnega inženiringa predvideva koriščenje teh sredstev za delitev tveganj pri kreditni aktivnosti, kar SID banki omogoča ponudbo kreditiranja podjetij na tržnih vrzelih in po pogojih, ki jih poslovne banke ne zagotavljajo.

Za uspešnost prehodno poudarjenega neposrednega financiranja končnih koristnikov SID banka prilagaja obstoječe in uvaja **nove produkte in programe**. V letu 2016 sta bila uvedena dva nova produkta, namenjena kapitalskemu utrjevanju MSP preko posojil zelo dolgih ročnosti in financiranju občinske infrastrukture. SID banka je prevzela tudi **vlogo vstopne točke za Slovenijo v okviru evropskega svetovalnega vozlišča (EIAH), s tem pa se vedno večja pozornost posveča pripravi projektov za Naložbeni načrt za Evropo (EFSI) skupaj z EIB.** V okviru teh aktivnosti je bilo identificiranih kar nekaj možnih projektov, vendar jih je potrebno še dodelati, da bodo izpolnili pogoje za financiranje iz EFSI skladov.

SID banka je nadaljevala z **izvajanjem svojega mandata na področju zavarovanja nemarketabilnih rizikov, kjer na osnovi ZZFMGP nastopa v imenu in za račun Republike Slovenije.** Kljub vplivom že omenjenih ugodnejših gospodarskih razmer, oziroma znižanja tržnih in netržnih tveganj, so slovenske banke še naprej zadržane do financiranja izvoza. Zato se je obseg poslov nemarketabilnega zavarovanja znižal za 16 odstotkov in znašal 539 milijonov evrov. Prav tako pa se zmanjšujejo kapacitete slovenskih podjetij za nastopanje v tujini. Pri tem je bil največji delež pozavarovanja kratkoročnih zavarovalnih poslov, nato pa zavarovanje investicij ter srednjeročnih poslov. Slednji so bili številčno v porastu, tako kot tudi število vseh zavarovalnih poslov oziroma pogodb, čeprav so le-ti vrednostno bistveno manjši kot v preteklosti. Nadaljeval se je trend v smeri večjega števila poslov manjših vrednosti in nadaljnjega zmanjševanja srednjeročnih poslov. Temu trendu primerno se je prilagodil tudi proces obdelave poslov, da je hitrejši in fleksibilnejši za manjše stranke. Največji del zavarovanj se je nanašal na posle v Rusiji, sledita Hrvaška ter Bosna in Hercegovina.

O poročilu o poslovanju SID banke v letu 2016 je na področju, ki je predmet ZZFMGP, pripravila mnenje tudi **Komisija za pospeševanje mednarodne menjave, oblikovana na podlagi 13. člena ZZFMGP** (v nadaljnjem besedilu: Komisija). Ta ugotavlja, da se poslovanje pooblaščene institucije na področju zavarovanja v imenu in za račun Republike Slovenije izvaja uspešno in v skladu z ZZFMGP ter pogodbo, sklenjeno med SID banko in Ministrstvom za finance, zlasti pa s sprejetimi odločitvami ter usmeritvami Komisije.

**Bistvo prihodnjega delovanja SID banke z vidika izvrševanja danih javnih pooblastil**, upoštevajoč tudi splošen razvoj in vlogo razvojnih bank v prihodnje, bo torej predvsem dolgoročno spodbujanje in povezovanje na naslednjih glavnih področjih:

* povečevanje inovativnosti s posebno pozornostjo, namenjeno prenosu znanja v gospodarstvo v naslednjem obdobju in ciljem, ki bodo najbolj pripomogli k ustvarjanju novih delovnih mest in povečevanju konkurenčne sposobnosti slovenskega gospodarstva;
* učinkovito ohranjanje in razvoj okoljskih, energetskih, infrastrukturnih in drugih komponent;
* zagotavljanje učinkovitega in kakovostnega financiranja trajnostnega razvoja.

**SID banka k doseganju svojih strateških ciljev pristopa s konkretnimi koraki, ki se kažejo v vsakoletnem širjenju programov in aktivnosti:**

* že v letu 2015 je SID banka poleg prevetritve in razvoja novih skladov finančnega inženiringa postala tudi **nacionalno vozlišče za svetovanje projektom v okviru EFSI** oz. Junckerjevega sklada;
* na področju Evropske kohezijske politike je SID banka pripravljena prevzeti osrednjo vlogo **pri oblikovanju in upravljanju sklada skladov za posredovanje kohezijskih sredstev**;
* na področju ekonomske in razvojne politike pa to pomeni postopno nadgradnjo kompetenc v smeri dveh »centrov odličnosti«, kjer bi SID igrala vodilno strokovno in svetovalno vlogo na nacionalni ravni: prvi bi povezoval znanja glede **ocenjevanja tržnih in razvojnih vrzeli** v povezavi z makro-finančnimi razmerami, ki so nujna za usmerjanje aktivnosti in prilagajanja ponudbe javno-spodbujevalnega sistema;
* drugi »center odličnosti« vodi k oblikovanju centra za ocenjevanje ekonomske upravičenosti in finančne vzdržnosti projektov, tudi velikih infrastrukturnih projektov. V trenutku, ko nastaja to gradivo je že jasno izražena želja na ravni pristojnih ministrstev, da SID banka vzpostavi tudi t.i**. investicijsko pisarno**, kjer bi potekala ekonomska in finančna presoja vseh večjih državnih investicijskih projektov.

**10 USMERITVE VLADE REPUBLUKE SLOVENIJE SID BANKI GLEDE IZVAJANJA JAVNEGA POOBLASTILA PO ZSIRB / ZZFMGP**

Računsko sodišče je v Revizijskem poročilu št. 3261-1/2011/154 z dne 27. novembra 2015 Vladi Republike Slovenije priporočilo, naj podrobneje prouči vsakoletno poročilo SID banke o izvrševanju javnih pooblastil na podlagi določil ZSIRB v delu, ki se nanaša na izvajanje poslov v imenu in za račun Republike Slovenije, in SID banki posreduje ustrezne usmeritve. Na podlagi zgoraj navedenega je Vlada Republike Slovenije preučila zgoraj navedeno priporočilo Računskega sodišča in ugotavlja, da usmeritve, ki bi jih vlada glede na priporočilo Računskega sodišča podala SID banki, izhajajo že iz ZZFMGP, ZSIRB ter drugih zakonov, v skladu s katerimi SID banka sicer deluje.

Vlada meni, da dodatnih usmeritev SID banki glede izvajanja javnih pooblastil ne more podati, ker za to nima ustrezne pravne podlage.